FI Euroopan unionin virallinen lehti L 177/7

KOMISSION DELEGOITU ASETUS (EU) 2017/1230,

annettu 31 päivänä toukokuuta 2017,

Euroopan parlamentin ja neuvoston asetuksen (EU) N:o 575/2013 täydentämisestä objektiivisia lisäkriteereitä täsmentävillä teknisillä sääntelystandardeilla likviditeetin etuoikeutetun ulos- tai sisäänvirtausasteen soveltamiseksi rajatylittävissä käyttämättömissä luottojärjestelyissä tai likviditeettisopimuksissa ryhmän tai laitosten suojajärjestelmän sisällä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 422 artiklan 10 kohdan ja 425 artiklan 6 kohdan,

sekä katsoo seuraavaa:

(1) Komission delegoidun asetuksen (EU) 2015/61 (2) 29 ja 34 artiklassa säädettyä likviditeetin etuoikeutettua ulos- tai sisäänvirtausastetta saa soveltaa rajatylittävissä käyttämättömissä luottojärjestelyissä tai likviditeettisopimuksissa ryhmän tai laitosten suojajärjestelmän sisällä ainoastaan, jos kaikki tarvittavat suojatoimet ovat käytössä ja jos toimivaltaisilta viranomaisilta on saatu asiaa koskeva ennakkolupa. Näistä suojatoimista säädetään delegoidun asetuksen (EU) 2015/61 29 artiklan 2 kohdassa ja 34 artiklan 2 kohdassa objektiivisina lisäkriteereinä, joiden on täytyttävä asiaa koskevien transaktioiden yhteydessä. Näitä suojatoimia olisi täsmennettävä, jotta voidaan määritellä selkeästi edellytykset niiden noudattamiselle.

(2) Olisi varmistettava, ettei tällaisten etuoikeutettujen asteiden soveltaminen vaaranna likviditeetin tarjoajan likviditeetin vakautta ja että se tosiasiassa auttaa likviditeetin saajaa noudattamaan maksuvalmiusvaatimusta. Alhainen likviditeettiriskiprofiili olisi osoitettava seuraavasti: luottolaitokset noudattavat maksuvalmiusvaatimusta ja kaikkia muita likviditeettiin liittyviä valvontavaatimuksia ja -toimenpiteitä, joita sovelletaan Euroopan parlamentin ja neuvoston direktiivin 2013/36/EU (3) VII osaston 2 luvun III ja IV jakson nojalla, ja toimivaltaiset viranomaiset ovat uusimmassa vakavaraisuuden arviointiprosessissa todenneet, että luottolaitoksen maksuvalmiusasema vastaa alhaista riskiä.

(3) Rajatylittävän maksuvalmiustuen toimivuus ryhmän tai laitosten suojajärjestelmän sisällä olisi taattava sopimuspuitteilla, joiden moitteettomuus on dokumentoitu luottolaitoksen ylimmän hallintoelimen hyväksymässä oikeudellisessa lausunnossa. Luotto- tai likviditeettilimiitin lyhimmällä mahdollisella jäljellä olevalla maturiteetilla olisi varmistettava, ettei sitoumus rajoitu tiettyyn transaktioon vaan on voimassa tietyn vähimmäiskauden ajan.

(4) Olisi varmistettava, että likviditeetin tarjoaja voi tarjota tarvittavan maksuvalmiustuen likviditeetin saajalle oikeaan aikaan myös stressikausina. Tätä varten likviditeetin tarjoajan olisi tarkkailtava likviditeetin saajan likviditeettiasemaa, ja mahdollisissa likviditeetin tarjoajan ja saajan vararahoitussuunnitelmissa olisi otettava huomioon etuoikeutetun ulos- tai sisäänvirtausasteen soveltamisen vaikutukset.

(5) Delegoidun asetuksen (EU) 2015/61 29 artiklan 2 kohdassa ja 34 artiklan 2 kohdassa mainituilla objektiivisten lisäkriteereiden täyttymisen edellytyksillä pyritään antamaan riittävä peruste olettaa, että rajatylittävät likviditeetin virtaukset ryhmän tai laitosten suojajärjestelmän sisällä ovat stressitilanteissa tavanomaista suuremmat, heikentämättä sen mallin tehokkuutta ja vaikuttavuutta, jossa likviditeettiä hallitaan yleensä keskitetysti. Tietyissä erityistapauksissa, joissa kyseiset edellytykset eivät täyty, varsinkin, jos likviditeetin tarjoaja tai saaja ei noudata tai sen ei odoteta noudattavan maksuvalmiusvaatimusta tai mahdollisia muita likviditeettiin liittyviä valvontavaatimuksia tai -toimenpiteitä taikka jos luotto- tai likviditeettilimiitin jäljellä oleva maturiteetti jää säädetyn vähimmäistason alle tai jos luotto- tai likviditeettilimiitti peruutetaan, asiaankuuluvien toimivaltaisten viranomaisten olisi arvioitava uudelleen, voidaanko etuoikeutetun ulos- tai sisäänvirtausasteen soveltamista jatkaa pyrkien kuitenkin välttämään etuuskohtelun automaattisen keskeyttämisen tahattomat seuraukset suhdanteita vahvistavina ja häiriöitä levittävinä vaikutuksina.

(6) Näiden objektiivisten lisäkriteereiden täsmentämisellä ei ole tarkoitus muuttaa luottolaitosten velvoitetta hallita omaa likviditeettiriskiään varovaisuusperiaatteen pohjalta, olivatpa ne likviditeetin tarjoajia tai saajia.

(7) Näiden objektiivisten lisäkriteereiden täsmentämisellä pyritään myös tarjoamaan toimivaltaisille viranomaisille riittävät välineet, joiden avulla ne voivat päättää etuoikeutetun ulos- tai sisäänvirtausasteen soveltamisesta.

(8) Tämä asetus perustuu teknisten sääntelystandardien luonnoksiin, jotka Euroopan pankkiviranomainen on toimittanut komissiolle.

(9) Euroopan pankkiviranomainen on järjestänyt avoimia julkisia kuulemisia teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä Euroopan parlamentin ja neuvoston asetuksen (EU) N:o 1093/2010 (4) 10 artiklan mukaisesti sekä pyytänyt asetuksen (EU) N:o 1093/2010 37 artiklan mukaisesti perustetulta pankkialan osallisryhmältä lausunnon,

ON HYVÄKSYNYT TÄMÄN ASETUKSEN:

1 artikla

Kohde

Tässä asetuksessa täsmennetään delegoidun asetuksen (EU) 2015/61 29 artiklan 2 kohdassa ja 34 artiklan 2 kohdassa vahvistetut objektiiviset lisäkriteerit mainituissa kohdissa säädetyn poikkeuksen soveltamiseksi.

2 artikla

Likviditeetin tarjoajan ja saajan alhainen likviditeettiriskiprofiili

1. Delegoidun asetuksen (EU) 2015/61 29 artiklan 2 kohdan a alakohdassa ja 34 artiklan 2 kohdan a alakohdassa tarkoitetun alhaisen likviditeettiriskiprofiilin on täytettävä seuraavat edellytykset:

a) likviditeetin tarjoaja ja saaja täyttävät maksuvalmiusvaatimuksen vähimmäistason, joka vahvistetaan delegoidun asetuksen (EU) 2015/61 4 ja 38 artiklassa, sekä mahdolliset likviditeettiin liittyvät valvontavaatimukset tai -toimenpiteet, joita sovelletaan direktiivin 2013/36/EU VII osaston 2 luvun III ja IV jakson nojalla, jatkuvasti ja vähintään kahdentoista kuukauden ajan ennen kuin ne ovat saaneet luvan soveltaa etuoikeutettua ulos- tai sisäänvirtausastetta käyttämättömiin luottojärjestelyihin tai likviditeettisopimuksiin delegoidun asetuksen (EU) 2015/61 29 artiklan 1 kohdan ja 34 artiklan 1 kohdan mukaisesti;

b) likviditeetin tarjoajan ja saajan likviditeettiasema vastaa direktiivin 2013/36/EU VII osaston 2 luvun III jakson mukaisesti tehdyn uusimman vakavaraisuuden arviointiprosessin mukaan alhaista riskiä.

Sen määrittämiseksi, täyttyykö tämän kohdan a alakohdassa tarkoitettu edellytys, maksuvalmiusvaatimuksen vähimmäistaso on laskettava siltä pohjalta, että likviditeetin etuoikeutettua ulos- tai sisäänvirtausastetta on sovellettu mainitussa alakohdassa tarkoitetun kahdentoista kuukauden ajanjakson ajan.

2. Jos likviditeetin tarjoaja tai saaja, joka on saanut asiaankuuluvilta toimivaltaisilta viranomaisilta luvan poiketa delegoidun asetuksen (EU) 2015/61 29 artiklan 1 kohdan d alakohdassa ja 34 artiklan 1 kohdan d alakohdassa vahvistetusta edellytyksestä, ei täytä tai ennakoi, että se ei täytä maksuvalmiusvaatimuksen vähimmäistasoa, joka vahvistetaan mainitun delegoidun asetuksen 4 ja 38 artiklassa, tai mahdollisia likviditeettiin liittyviä valvontavaatimuksia tai -toimenpiteitä, joita sovelletaan direktiivin 2013/36/EU VII osaston 2 luvun III ja IV jakson mukaisesti, sen on välittömästi ilmoitettava tästä asiaankuuluville toimivaltaisille viranomaisille ja liitettävä mukaan kuvaus vaikutuksista, joita tällaisella maksuvalmiusvaatimuksen tai mahdollisten muiden likviditeettiin liittyvien valvontavaatimusten tai -toimenpiteiden noudattamatta jättämisellä on sen vastapuoleen sovellettavaan vastaavaan etuoikeutettuun ulos- tai sisäänvirtausasteeseen.

3. Jos likviditeetin tarjoaja tai saaja, joka on saanut asiaankuuluvilta toimivaltaisilta viranomaisilta luvan poiketa delegoidun asetuksen (EU) 2015/61 29 artiklan 1 kohdan d alakohdassa ja 34 artiklan 1 kohdan d alakohdassa vahvistetusta edellytyksestä, ei täytä tai ennakoi, että se ei täytä, mainitussa delegoidussa asetuksessa vahvistettua maksuvalmiusvaatimuksen vähimmäistasoa, 2 kohdassa tarkoitettu ilmoitus on tehtävä asetuksen (EU) N:o 575/2013 414 artiklassa vaaditun välittömästi annettavan ilmoituksen ja maksuvalmiuden palauttamissuunnitelman yhteydessä.

4. Edellä 2 ja 3 kohdassa tarkoitetuissa tapauksissa asiaankuuluvat toimivaltaiset viranomaiset määrittelevät asetuksen (EU) N:o 575/2013 20 artiklan 1 kohdan b alakohdassa tarkoitetun prosessin mukaisesti, voidaanko etuoikeutettuja ulos- tai sisäänvirtausasteita soveltaa edelleen.

3 artikla

Ryhmän yhteisöjen väliset oikeudellisesti sitovat sopimukset ja sitoumukset, jotka koskevat käyttämätöntä luotto- tai likviditeettilimiittiä

1. Delegoidun asetuksen (EU) 2015/61 29 artiklan 2 kohdan b alakohdassa ja 34 artiklan 2 kohdan b alakohdassa tarkoitettujen oikeudellisesti sitovien sopimusten ja sitoumusten on täytettävä seuraavat edellytykset:

a) luotto- tai likviditeettilimiitti on tarkoitukseensa sidottu limiitti, joka on oikeudellisesti ja käytännössä saatavilla rajojen yli milloin tahansa järjestelyn keston aikana, myös stressikausina. Se on tarkoitettu erityisesti delegoidun asetuksen (EU) 2015/61 29 ja 34 artiklassa säädetyn etuoikeutetun ulos- tai sisäänvirtausasteen soveltamiseen, ja se asetetaan saataville pyynnöstä. Tätä varten luottolaitokset ovat tehneet riittävän oikeudellisen tarkastelun, jota tukee niiden ylimmän hallintoelimen antama kirjallinen ja perusteltu oikeudellinen lausunto, jossa vahvistetaan, että luotto- tai likviditeettilimiittiä koskeva sopimus tai sitoumus on oikeudellisesti pätevä ja täytäntöönpanokelpoinen kaikilla merkityksellisillä lainkäyttöalueilla;

b) tarkoitukseensa sidotun luotto- tai likviditeettilimiitin merkitty valuutta vastaa likviditeetin saajan niiden likviditeetin nettoulosvirtausten jakautumista eri valuuttoihin, jotka eivät liity kyseiseen limiittiin;

c) tarkoitukseensa sidotun luotto- tai likviditeettilimiitin suuruus ja kustannukset ilmenevät asiaankuuluvasta sopimuksesta selkeästi;

d) sopimukset ja sitoumukset ja eivät sisällä minkäänlaista lauseketta, joka sallisi likviditeetin tarjoajan i) vaatia, että joidenkin edellytysten on täytyttävä ennen kuin likviditeetti voidaan asettaa saataville, ii) vetäytyä velvoitteistaan täyttää kyseiset sopimukset ja sitoumukset, iii) muuttaa kyseisten sopimusten ja sitoumusten ehtoja ilman asiaankuuluvien toimivaltaisten viranomaisten antamaa ennakkolupaa;

e) luotto- tai likviditeettilimiitin jäljellä oleva maturiteetti on kaikkina aikoina yli kuusi kuukautta. Jos luotto- tai likviditeettilimiitillä ei ole erääntymispäivää, sovelletaan vähintään kuuden kuukauden pituista irtisanomisaikaa.

2. Edellä 1 kohdan a alakohdassa tarkoitettua oikeudellista tarkastelua on päivitettävä säännöllisesti, jotta voidaan ottaa huomioon mahdolliset lainsäädäntömuutokset kaikilla merkityksellisillä lainkäyttöalueilla. Toimivaltaisille viranomaisille on ilmoitettava tällaisten oikeudellisten tarkastelujen tuloksista.

3. Edellä 1 kohdan c alakohdassa tarkoitettua luotto- tai likviditeettilimiitin suuruutta ei saa muuttaa ilman asiaankuuluvien toimivaltaisten viranomaisten ennakkoon antamaa suostumusta.

4. Jos 1 kohdan e alakohdassa tarkoitettu jäljellä oleva maturiteetti on alle kuusi kuukautta tai jos luotto- tai likviditeettilimiitti peruutetaan, luottolaitosten on välittömästi ilmoitettava tästä asiaankuuluville toimivaltaisille viranomaisille. Kyseisten viranomaisten on määritettävä asetuksen (EU) N:o 575/2013 20 artiklan 1 kohdan b alakohdassa tarkoitetun prosessin mukaisesti, voidaanko etuoikeutettuja ulos- tai sisäänvirtausasteita soveltaa edelleen.

4 artikla

Likviditeetin saajan likviditeettiriskiprofiilin huomioon ottaminen likviditeetin tarjoajan likviditeettiriskin hallinnassa

Likviditeetin saajan likviditeettiriskiprofiili otetaan huomioon likviditeetin tarjoajan likviditeettiriskin hallinnassa, kuten delegoidun asetuksen (EU) 2015/61 29 artiklan 2 kohdan c alakohdassa ja 34 artiklan 2 kohdan c alakohdassa säädetään, jos seuraavat edellytykset täyttyvät:

a) likviditeetin tarjoaja tarkkailee ja valvoo likviditeetin saajan likviditeettiasemaa päivittäin. Kirjeenvaihtajapankkimenettelyssä likviditeetin saajan likviditeettiaseman tarkkailu ja valvonta voi koskea pelkästään likviditeetin saajan vostrotilien saldoja;

b) etuoikeutetun ulos- tai sisäänvirtausasteen vaikutukset sisällytetään kaikilta osin likviditeetin tarjoajan ja likviditeetin saajan vararahoitussuunnitelmiin, joissa arvioidaan myös, millaisia esteitä tällaisen likviditeetin siirrolla mahdollisesti on ja miten paljon aikaa tällaisen siirron toteuttamiseen kuluu. Tätä varten likviditeetin tarjoaja osoittaa asiaankuuluville toimivaltaisille viranomaisille, että sen voidaan kohtuudella odottaa kykenevän tarjoamaan likviditeettijärjestely likviditeetin saajalle myös stressikausina ilman, että siitä aiheutuu olennaista haittaa sen omalle likviditeettiasemalle. Likviditeetin tarjoajan vararahoitussuunnitelmalla varmistetaan, ettei likviditeetin tarjoaja ole riippuvainen likviditeetistä, joka tarvitaan likviditeetin saajan tarkoitukseensa sidottua luotto- tai likviditeettilimiittiä varten;

c) likviditeetin tarjoajan vararahoitussuunnitelmassa otetaan huomioon etuoikeutettu ulos- tai sisäänvirtausaste, jotta varmistetaan sen valmius antaa tarvittava likviditeetti saataville tarvittaessa.

5 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 31 päivänä toukokuuta 2017. Komission puolesta Puheenjohtaja Jean-Claude JUNCKER

(1) EUVL L 321, 27.6.2013, s. 1.

(2) Komission delegoitu asetus (EU) 2015/61, annettu 10 päivänä lokakuuta 2014, Euroopan parlamentin ja neuvoston asetuksen (EU) N:o 575/2013 täydentämisestä luottolaitosten maksuvalmiusvaatimuksen osalta (EUVL L 11, 17.1.2015, s. 1).

(3) Euroopan parlamentin ja neuvoston direktiivi 2013/36/EU, annettu 26 päivänä kesäkuuta 2013, oikeudesta harjoittaa luottolaitostoimintaa ja luottolaitosten ja sijoituspalveluyritysten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta (EUVL L 176, 27.6.2013, s. 338).

(4) Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).